Superrugby: Nog ŉ naweek vol duwweltjiesHoe klop jy ŉ Nieu-Seelandse rugbyspan in die Superreeks? Jy druk meer drieë as hulle, jy teken meer punte as hulle aan. Vir ŉ rusbankkenner maak dit sin, maar dis darem nie só maklik nie. Wat wel waar is, is as die Bulls, Stormers en Cheetahs dit nie die naweek teen hul Nieu-Seelandse teenstanders regkry nie (onderskeidelik teen die Crusaders, Hurricanes en Highlanders) wag daar weer slae op hulle. Kom ons maak vinnig sommetjies: Die drie Nieu-Seelandse spanne wat die naweek met Suid-Afrika se drie kragte meet, het vanjaar saam reeds 977 punte aangeteken, 138 drieë gedruk en net 63 afgestaan. Vergelyk dit met hul drie Suid-Afrikaanse eweknieë: 686 punte aangeteken, net 67 drieë gedruk en 105 afgestaan. Die oud-Springbokslot Hennie Bekker (ek kan nie juis onthou dat hy ŉ uitstaande verdediger met sy ellelange lyf was nie, maar só het die spel verander) het vandeesweek sy lot oor die Stormers se verdedigingspatroon bekla. Die Stormers, wat soos ŉ renperd afgesit en hul eerste ses wedstryde gewen het, het hul Nieu-Seelandse hulpafrigter, Paul Feeney, geloof vir sy bydrae. Dit was Paul Feeney voor en Paul Feeney agter. En nou, ná drie agtereenvolgende nederlae teen die Lions, Crusaders en Highlanders, hoekom so stil? Die Stormers het in dié drie wedstryde 143 punte afgestaan, hulle het 21 drieë laat lek en dis hoekom Bekker slapelose nagte het. Wat wel in die Stormers se guns kan tel wanneer hulle Vrydagoggend teen die Hurricanes speel, is dat dit in Wellington gereën het. Dis toestande waaraan die Stormers gewoond behoort te wees (al het dit vanjaar min in die Kaap gereën!). Dit is veronderstel om ŉ gelykmaker in rugby te wees, maar hopelik het hulle die video (spanne is mos só lief om dit deesdae te doen) ontleed hoe die Hurricanes maalvleis in nat toestande van die Lions in verlede jaar se eindstryd gemaak het. ♦ Is Loftus Versfeld nog die Bulle se grootste bondgenoot? Jare gelede, toe Thys Lourens en Naas Botha-hulle in die tweede helfte afdraande gespeel het, was dit ŉ nagmerrie-besoek vir besoekende spanne, veral wanneer die duisende toeskouers ook nog hulle deel gedoen het. Ek onthou nog hoe die Bulls ŉ paar jaar gelede die einste Crusaders op Loftus gelooi het nadat Richard Bands Dan Carter disnis geloop het. Die Crusaders kon nie die pas volhou nie, hulle kon nie genoeg besit kry nie en hulle is onder druk gewurg. Maar deesdae? Al is die Crusaders sonder Sam Whitelock (geskors) en Kieran Read (gebreekte duim), glo ek dat hulle steeds genoeg skietgoed het. Die Bulls toon ŉ opwaartse kurwe en hulle speel tuis, maar as jy tot dusver net 19 drieë kon druk, hoe gaan hulle dit omswaai? ♦ Die Cheetahs se afrigter, Franco Smith, het vandeesweek opgemerk dat jy nie teen Nieu-Seelandse spanne moet agterraak nie. Hopelik hou hulle dit in gedagte wanneer hulle Vrydagaand in Bloemfontein teen die Highlanders speel, wat die Stormers verlede Saterdag verfomfaai het. ŉ Paar weke gelede was die Cheetahs nog met 24-3 teen die Chiefs voor toe die stoom opgeraak het. Dus moet jy ook nie voorloop as jy nie die pas kan volhou nie. Dalk verras die Cheetahs; maar wanneer kom die tandemuis? ♦ Die Lions en Sharks behoort sonder veel moeite die Rebels en Force uit te stof. Die Aussie-spanne veg uit die laaste loopgraaf, hulle het nie diepte nie en hul spelbrekers speel oorsee. Hier en daar is daar ŉ Fidjiaan wat oor jou probeer stoomroller, maar as die Lions en Sharks die spel rek, is daar perde. Die Lions speel nog met rukke en stote, maar is steeds gerieflik in hul afdeling voor. Dis ook makliker om die spelers se koppe reg te kry, vir die dag wanneer alles reg gaan verloop. ♦ Die Chiefs sal hul aanspraak teen die Reds verder verstewig en slae wag op die Sunwolves teen die Jaguares in Buenos Aires. En die Waratahs teen die Blues? Raai maar. Naweek-bepalings – Vrydag: 09:35: Hurricanes vs Stormers (Wellington) 19:00: Cheetahs vs Highlanders (Bloemfontein) Saterdag: 07:00: Rebels vs Lions (Melbourne) 09:35: Chiefs vs Reds (Hamilton) 11:45: Waratahs vs Blues (Sydney) 15:05: Sharks vs Force (Durban) 17:15: Bulls vs Crusaders (Pretoria) 23:40: Jaguares vs Sunwolves (Buenos Aires)